Index librorum prohibitorum
**Index librorum prohibitorum**, *Fortegnelse over forbudte bøker*, var en oversikt, etter hvert i katalogformat, over forbudte bøker i henhold til den katolske kirke. Indeksen ble til i lyset av den protestantiske reformasjonen og ble med tiden et viktig verktøy for inkvisisjonen. Listen var på høyden av sin gjennomslagskraft på 1600-tallet, men ble ajourført helt opp til 1961. I 1966 ble indeksen offisielt avskaffet.

Indeksen var bare en del av kirkens sensurapparat. Alle katolske skrifter skulle, og skal fortsatt, igjennom en forhåndssensur som skal sikre at innholdet er i overensstemmelse med den katolske lære. En slik forhåndsgodkjennelse kalles *Imprimatur* (latin for *la det trykkes*).

Historie
--------

Ideen om en liste over forbudte bøker var ingen katolsk kirkelig oppfinnelse. Etter boktrykkerkunstens gjennombrudd i 1455 kunne skrifter og litteratur spres i et antall og med en hastighet som tidligere ikke var mulig. I en rekke land, blant annet i Frankrike, ble det tidlig opprettet et statlig bokorgan som hadde til hensikt å regulere og kontrollere bokmarkedet, både politisk og religiøst.

I 1515 vedtok *Det femte Laterankonsil* prinsippet med en liste over forbudte bøker. Den første oversikt av denne typen kom ikke i Roma, men i de katolske Nederlandene (1529), Venezia (1542) og i Paris (1551, under begrepet *Châteaubriant-ediktet*). Den første indeks fra sentralt katolsk hold ble utarbeidet av pave Paul IV og så dagens lys idet den katolske kirken ble rystet av reformasjonen. Det første *Index Librorum Prohibitorum* (1559) inneholdt først og fremst verker av Martin Luther og Jean Calvin som den katolske kirke oppfattet som kjettersk materiale. Motivet var å beskytte folk mot kjettersk teologi og på den måte verne om den sanne tro.

Arbeidet til sensorene ble dog bedømt som for strengt, og etter at konsilet i Trient hadde revidert den kirkelige lovgivningen omkring forbudte bøker, kunngjorde pave Pius IV i 1564 den såkalte *tridentinske indeks*. Alle derpå følgende oversikter baserte seg på denne – inntil pave Leo XIII i 1897 utga sin *Index Leonianu*.

Den første katalogen over forbudte bøker ble utgitt av den Den romersk-katolske kirkes *Hellige kongregasjon for Inkvisisjonen*, senere kalt *Det hellige officium*, mest kjent som Inkvisisjonen, fra latin *undersøkelse*. 

Forbudet omfattet også vitenskapelige verker, og dertil en rekke verker om magi og trolldomskunst. Indeksen ble således brukt som et verktøy for Inkvisisjonen. Indeksens storhetstid var mellom 1559 og fram til midten av 1600-tallet da Europa gjennomlevde en ustabil periode med store religionskriger. Katalogen ble revidert flere ganger, og den siste trykte utgaven, som utkom i 1948, tok for seg 4000 titler. Opp gjennom 1800- og 1900-tallet ble imidlertid indeksen stadig mer kontroversiell. Ved Det første vatikankonsil i 1870 lå en avskaffelse på dagsordenen, men konsilet ble avbrutt på grunn av den fransk-tyske krig. *Index* ble deretter stadig ajourført, og på 1930-tallet ble for eksempel nazistiske og rasistiske verker oppført. Først etter andre vatikankonsil på 1960-tallet ble listen formelt avskaffet. Den inneholdt da 6000 titler.

Forbudte skrifter
-----------------

*Index Librorum Prohibitorum* inneholdt verker av René Descartes, Blaise Pascal, Voltaire, Victor Hugo (*De elendige* sto på listen frem til 1959), Peter Abelard, Erasmus av Rotterdam, Immanuel Kant, Alfred Rosenberg, Emile Zola og Jean-Paul Sartre. De to sistnevnte sto oppført med *opera omnia*, det vil si med «samtlige verker».

Et utvalg av personer med verker på *Index Librorum Prohibitorum*:

|  |  |  |
| --- | --- | --- |
| * Joseph Addison
* Francis Bacon
* Honoré de Balzac
* Pierre Batiffol
* Ernst Bergmann
* George Berkeley
* Giordano Bruno
* Jean Calvin
* Giacomo Casanova
* Giulio Cogni
* Auguste Comte
* Jean le Rond d'Alembert
* Erasmus Darwin
* Daniel Defoe
* René Descartes
* Denis Diderot
* Alexandre Dumas, d.e.
* Alexandre Dumas den yngre
* Desiderius Erasmus
* Johannes Scotus Eriugena
* Gustave Flaubert
* Anatole France
* Fredrik II av Preussen
 | * Galileo Galilei
* Edward Gibbon
* André Gide
* Vincenzo Gioberti
* Heinrich Heine
* Thomas Hobbes
* Victor Hugo
* David Hume
* Cornelius Jansen
* Immanuel Kant
* Nikos Kazantzakis
* Nikolaus Kopernikus
* Hughes Felicité Robert de Lamennais
* Pierre Larousse
* Melchior Leydecker
* John Locke
* Martin Luther
* Niccolò Machiavelli
* Maurice Maeterlinck
* Maimonides
* Nicolas Malebranche
* Karl Marx
* Jules Michelet
 | * John Stuart Mill
* John Milton
* Charles Montesquieu
* Rudolf Novotny
* Blaise Pascal
* François Rabelais
* Ernest Renan
* Samuel Richardson
* Alfred Rosenberg
* Jean-Jacques Rousseau
* George Sand
* Jean-Paul Sartre
* Baruch de Spinoza
* Laurence Sterne
* Emanuel Swedenborg
* Jonathan Swift
* Theodoor Hendrik van de Velde
* Voltaire
* Gerard Walschap
* Émile Zola
* Huldrych Zwingli
 |

Eksterne lenker
---------------

* (en) Index Librorum Prohibitorum – kategori av bilder, video eller lyd på Commons Rediger på Wikidata

* (en) Index Librorum Prohibitorum – galleri av bilder, video eller lyd på Commons Rediger på Wikidata

* Faksmile av indeksen av 1559 Arkivert 10. februar 2010 hos Wayback Machine.
* Faksmile av en spansk *Index librorum prohibitorum et expurgatorum* – komplett
* Den fullstendige liste over forbudte bøker i 1948
* Liste over berømte forfattere i indeksen
* «Index of Prohibited Books», *Catholic Encyclopedia*, 1913: «Den første *Index librorum prohibitorum*, utgitt i 1559 under pave Paul IV, var svært streng, og ble derfor mildnet gjennom en forordning av Det hellige kontor den 14. juni samme år. Det var først i 1909 at denne *Moderatio Indicis librorum prohibitorum* (*Avmålt indeks over forbudte bøker*) ble gjenoppdaget i *Codex Vaticanus lat. 3958, fol. 74* og ble utgitt for første gang. Effekten av denne listen er et åpent spørsmål.»
* The ten «tridentine» rules on the censorship of books (engelsk)
* Tekst fra *Vatican II: The Church is Opening Up to the World* *– Inkluderer sitater fra Det annet vatikankonsil og fra enkeltpersoner som raser mot indeksen.*
* Vatican opens up secrets of Index of Forbidden Books, Dec 22, 2005 - *Vatikanet åpner for innsyn i hemmeligheter omkring Indeks over forbudte bøker*
* Secrets Behind The Forbidden Books - America (magasine), 7. februar 2005 (engelsk)

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Encyclopædia Universalis **·** VIAF **·** GND **·** LCCN **·** BNF **·** BNF (data) **·** SUDOC
 |